
Raseiniai
Šiaulių apylinkės teismo Raseinių rūmų teisėja Aurelija Petkevičienė,
sekretoriaujant Gitanai Liogailienei,
dalyvaujant prokurorui E.Chmieliauskiui,
nuteistajam R. N.,
Lietuvos probacijos tarnybos Šiaulių regiono skyriaus (Raseinių) atstovei Inetai Kislauskienei,
viešame teismo posėdyje išnagrinėjo Lietuvos probacijos tarnybos Šiaulių regiono skyriaus teikimą dėl priežiūros vykdymo nutraukimo prieš terminą nuteistajam R. N..
Aprašomoji dalis
Teismas nustatė:
1. R. N., a. k. (duomenys neskelbtini) 2020 m. gruodžio 10 d. Šiaulių apygardos teismo nuosprendžiu nuteistas pagal Lietuvos Respublikos BK 253 straipsnio 2 dalį, 201 straipsnio 1 dalį, ir vadovaujantis BK 64¹ straipniu sumažinus bausmę 1/3 paskirta laisvės atėmimo bausmė 2 (dvejiems) metams 8 (aštuoniems) mėnesiams. Vadovaujantis Lietuvos Respublikos BK 75 straipsniu bausmės vykdymas atidėtas 2 (dvejiems) metams, įpareigojant neišvykti už rajono ribų be jo priežiūrą vykdančios institucijos leidimo, taip pat paskirta baudžiamojo poveikio priemonė – 1 000 Eur dydžio įmoka į nukentėjusių nuo nusikaltimų asmenų fondą, įpareigojant ją sumokėti per 6 (šešis) mėnesius nuo nuosprendžio įsiteisėjimo dienos.
2. Bausmės vykdymo atidėjimo pabaiga 2022 m. gruodžio 31 d.. Lietuvos probacijos tarnybos Šiaulių regiono skyrius, veikiantis Raseinių rajono savivaldybės teritorijoje (toliau - Probacijos skyrius), probuojamojo priežiūrą vykdo nuo 2021 m. sausio 19 d.
3. Probuojamasis su bausmės atlikimo tvarka ir sąlygomis bei teisinėmis pasekmėmis supažindintas 2021 m. sausio 28 d. R. N. bausmės atlikimo laikotarpiu vykdo bausmės sąlygas, pažeidimų nenustatyta. Į Probacijos skyrių atvyksta sutartu laiku. Duomenų, kad per visą bausmės vykdymo atidėjimo laikotarpį R. N. būtų padaręs administracinių nusižengimų, negauta, taip pat jis nėra įtariamas ar kaltinamas naujos nusikalstamos veikos padarymu. Įpareigojimo neišvykti už rajono ribų be jo priežiūrą vykdančios institucijos leidimo, probuojamasis nėra pažeidęs. Baudžiamojo poveikio priemonę – 1 000 Eur dydžio įmoką į nukentėjusių nuo nusikaltimų asmenų fondą, įpareigojant ją sumokėti per 6 (šešis) mėnesius nuo nuosprendžio įsiteisėjimo dienos (iki 2021 m. birželio 31 d.), įvykdė 2021 m. birželio 25 d. Pagal teisės pažeidėjo įvertinimo sistemą OASys nustatyta, kad R. N. priklauso žemos pakartotinio teistumo rizikos grupei (32 balai). Probuojamojo elgesys rodo, kad probacijos tikslai gali būti pasiekti be tolesnės jo priežiūros. Probuojamasis faktiškai atlikės ¾ dalis bausmės (2022 m. liepos 1 d.).
4. Teikimu siūloma nuteistajam R. N. nutraukti priežiūros vykdymą prieš terminą.
5. Prokuroras prašė teikimą tenkinti.
6. Nuteistasis R. N. prašo teikimą tenkinti.
Motyvuojamoji dalis
Teikimas tenkintinas
7. Lietuvos Respublikos probacijos įstatymo 24 straipsnio 1 dalyje nustatyta, kad probacijos tarnybos teikimu apylinkės teismas gali prieš terminą nutraukti vykdomą probuojamojo priežiūrą, jam faktiškai atlikus ne mažiau kaip tris ketvirtadalius probacijos termino, kai jo rizika ir elgesys probacijos vykdymo metu rodo, kad probacijos tikslai gali būti pasiekti be tolesnės probuojamojo priežiūros, jeigu probuojamasis nepažeidė probacijos sąlygų, nepadarė administracinių nusižengimų, nepadarė arba nėra įtariamas ar kaltinamas naujos nusikalstamos veikos padarymu.
8. Vadovaujantis pateikta bylos medžiaga, yra nustatytos visos Probacijos įstatymo 24 straipsnio 1 dalyje įtvirtintos sąlygos, kurioms esant vykdoma probuojamojo priežiūra gali būti nutraukta prieš terminą.
9. Iš bylos duomenų matyti, kad nuteistasis R. N. bausmės vykdymo atidėjimo laikotarpiu teismo skirtą įpareigojimą neišvykti iš gyvenamosios vietos miesto/rajono ribų be nuteistojo priežiūrą vykdančios institucijos leidimo vykdo pilnai, nė karto nenustatyta pažeidimų, apie išvykimus iš gyvenamosios vietos informuodavo probacijos specialistus (probacijos b. l. 35-36), 1 000 Eur įmoką į nukentėjusiųjų nuo nusikaltimų fondą sumokėjo (probacijos b. l. 37, 45, 46, 48). Vykdo nustatytas probacijos sąlygas, tarnyboje lankosi reguliariai pagal nustatytą grafiką (probacijos b. l. 20-22, 29). R. N. administracine tvarka nebaustas, jo atžvilgiu nepradėta naujų ikiteisminių tyrimų (probacijos b. l. 42, 43-44). SoDra duomenimis R. N. nedirba, Užimtumo tarnyboje neregistruotas (probacijos b. l. 33, 41). Bausmės vykdymo atidėjimo pabaiga 2022 m. gruodžio 31 d. Jis atlikęs tris ketvirtadalius probacijos termino. Pagal Qasys vertinimo metodiką rizika pakartotinai nusikalsti žema.
10. Įvertinus visas aplinkybes, darytina išvada, kad nuteistojo elgesys iš esmės pasikeitė, probacijos priemonės jo atžvilgiu davė teigiamų rezultatų, yra visi pagrindai būtini probacijos nutraukimui prieš terminą. Atsižvelgiant į probacijos tikslus, yra pagrindas manyti, kad bausmės tikslai R. N. atžvilgiu gali būti pasiekti ir be tolimesnės jo priežiūros, teikimas tenkintinas.
Rezoliucinė dalis
Vadovaudamasis Lietuvos Respublikos baudžiamojo proceso kodekso 362-364 straipsniais, Lietuvos Respublikos probacijos įstatymo 23 straipsnio 1 dalimi, teismas,
nutaria:
Lietuvos probacijos tarnybos Šiaulių regiono skyriaus teikimą tenkinti.
Nutraukti R. N., gimusio (duomenys neskelbtini), priežiūros vykdymą prieš terminą atlikus tris ketvirtadalius probacijos termino pagal 2020 gruodžio 10 d. Šiaulių apygardos teismo nuosprendį.
Nutartis per 7 dienas gali būti skundžiama Šiaulių apygardos teismui per Šiaulių apylinkės teismo Raseinių rūmus.
Teisėja Aurelija Petkevičienė

